Nazarboyev AQShning O‘zbekistondagi sobiq elchisini orden bilan taqdirladi

Prezident Nursulton Nazarboyev AQShning Qozog‘istondagi elchisi Jorj Krolni diplomatik missiyasi yakunlanishi tufayli ІІ darajali «Dostiq» ordeni bilan taqdirladi. Bu haqda Qozog‘iston rahbari matbuot xizmati xabar bermoqda.
Diplomat «AQSh va Qozog‘iston Respublikasi o‘rtasidagi tinchlik, do‘stlik va hamkorlikni mustahkamlashga qo‘shgan hissasi uchun» mukofotlandi. Nazarboyev diplomat ikki tomonlama munosabatlarni rivojlantirishga alohida hissa qo‘shganini qayd etib o‘tdi.
O‘z navbatida, Krol Qozog‘iston prezidentiga o‘z diplomatik missiyasiga berilgan baho uchun minnatdorlik bildirdi hamda Qozog‘istondagi ish uning uchun katta mas'uliyat va sharaf bo‘lganini ta'kidladi. Shuningdek, elchi o‘z faoliyati ikki mamlakat o‘rtasidagi munosabatlarni yanada rivojlantirishga xizmat qilishiga umid bildirdi.
Elchi Jorj Krol maslahatchi-vakil rangidagi, diplomatik xizmatning oliy martabali diplomati sanaladi. Bundan oldin u AQShning O‘zbekistondagi elchisi sifatida uch yarim yil ishlagan.